Claus Vilhelmsens læserbrev i den lokale avis blev tilsyneladende for meget for hans læge. - Forestil dig, at Rema 1000 gjorde det samme, siger formand for Patientforeningen

Ved du noget? Tip os på 1224@eb.dk eller sms/mms på 1224 (alm. takst)

Claus Vilhelmsen ville egentlig bare have hjælp til at få en splint ud af sin fod. Men en simpel sag, som begyndte med, at han henvendte sig mellem klokken 8 og 9 i lægehuset Trædrejerporten i Hvidovre for at få gjort noget ved problemet, er endt med, at lægen har fået nok. Claus Vilhelmsen er blevet kasseret.

- Min læge har simpelthen smidt mig ud. Det har jeg fået brev om fra Region Hovedstaden, som har bedt mig finde ny læge, forklarer Claus Vilhelmsen til Ekstra Bladet.

Claus Vilhelmsen har ikke kunnet få en forklaring fra sin læge. Men han har på fornemmelsen, at det er et læserbrev i lokalavisen Hvidovre Avis, som har gjort hans læge vred. Også selv om læserbrevet ifølge Claus Vilhelmsen ellers blev mødt af 'larmende tavshed', som han formulerer det.

Sådan ser det ud i det brev, som Claus Vilhelmsen har fået fra Region Hovedstaden. Ingen begrundelse. Blot en melding.

Andre lytter med

I lokalavisen blev det diskuteret af flere, om det er rimeligt, at borgere allerede af en lægesekretær eller sygeplejerske ved skranken bliver spurgt til, hvad der er i vejen med dem. Claus Vilhelmsen er blandt dem, som ikke synes, det er rart at skulle fortælle om, hvad der er galt, mens der sidder andre i venteværelset og lytter med.

- Jeg synes rent ud sagt, det er noget svineri, at det ender på den måde. Det er mig, der er budbringeren.

- Læger har tavshedspligt om de oplysninger, de får fra patienter. Jeg opfatter det som et brud på deres tavhedspligt, at de lader en sekretær eller sygeplejerske tage imod oplysninger, samtidig med at andre kan høre, hvad der bliver sagt, siger Claus Vilhelmsen.

Kunne have fnat, gonore eller lus

Ifølge Claus Vilhelmsen er der næsten tale om standardspørgsmålet 'hvad kan jeg så gøre for dig?', og det spørgsmål ønsker Claus Vilhelmsen og flere andre læserbrevskribenter ikke at svare på, mens andre fra lokalområdet kan høre med.

- Jeg kunne lige så godt have fnat, gonore eller lus, og det ønsker man så af hensyn til visiteringen, at jeg skal stå og fortælle om lige dér, hvor mine naboer, kolleger eller bekendte kan sidde og følge med. Det har jeg gjort opmærksom på, at jeg ikke bryder mig om. Til forskel fra andre læserbrevskribenter, så har jeg nævnt mit lægehus ved navns nævnelse, og jeg kan ikke forestille mig, at der kan være andre årsager til, at jeg nu er blevet smidt ud, forklarer Claus Vilhelmsen.

Claus Vilhelmsens kone har besluttet sig for, at hun i solidaritet med sin mand finder en ny læge. Foto: Rasmus Flindt Pedersen

Folk bander det langt væk

Hos Patientforeningen nikker formand Niels Jørgen Langkilde genkendende til Claus Vilhelmsens frustration.

- Det hører vi tit om. Folk bander det langt væk. Det er udbredt hos læger i hele landet. Det er efterhånden blevet sådan, at folk bliver bedt om at svare på ting, der er tabubelagt for mange, mens de står i venteværelset, siger Niels Jørgen Langkilde og tilføjer:

- Nogle patienter gør det, at de giver en forklaring til sekretæren i venteværelset. Når de så kommer ind til lægen, viser det sig, at det er noget helt andet, de skal have hjælp til. Det er uhensigtsmæssigt for begge parter.

Ifølge Niels Jørgen Langkilde er det også en typisk standardreaktion fra læger, at hvis deres patienter gør for meget vrøvl, så beder de bare Region Hovedstaden om at fjerne dem fra deres portefølje.

- Det er næsten som Sovjetunionen. Der findes nok ikke mange andre virksomheder, som på samme måde bare kan sige 'duer ikke væk' uden at komme med nogen begrundelse, og uden at det får nævneværdige konsekvenser. Forestil dig, at Rema 1000, Netto eller Fakta gjorde det samme. Så ville kunderne til sidst blive væk, siger Niels Jørgen Langkilde.

Altid optaget på telefonen

Ifølge Claus Vilhelmsen burde det ellers være let for personalet i lægehuse over hele landet at gøre noget ved problemet. For det første kunne man sørge for, at der ikke næsten altid og konstant er optaget på telefonerne, så man kan fortælle om sit ærinde i telefontiden mellem klokken 8 og 9. For det andet kunne man etablere et værelse med en dør, der kan lukkes, som patienten kan tale med sekretæren i.

Og så har Niels Jørgen Langkilde det tredje forslag, at lægeklinikker kan tilbyde folk at skrive ned, hvad de vil tale med deres læge om. Eventuelt ved at give dem et fortrykt A4-ark, som de kan udfylde, mens de venter i venteværelset.

- Vi bør også huske på, at der er mennesker, som ikke er i stand til at henvende sig på skrift i en mail, siger han.

Ingen tør stå frem

Men selv om mange gør opmærksom på problemet med sygdomssnak i venteværelset over for Patientforeningen, så lader det ikke til, at de lokale lægehuse har forståelse for problemet.

- Folk tør ikke stå frem af frygt for at ende som manden her. Derfor er det fint, at der er en, der har modet til at sige fra offentligt, siger Niels Jørgen Langkilde.

Claus Vilhelmsen har nu fundet en anden læge. Hans kone forventer også at skifte læge inden for kort tid. På grund af sagen har Hvidovre Kommune rent undtagelsesvist gjort det muligt for hende at skifte læge gebyrfrit.

Ekstra Bladet har for nogle dage siden bedt om en kommentar til historien fra de fire læger i lægehuset Trædrejerporten både på sms og med telefonisk henvendelse. Beskeden fra lægesekretæren er, at lægerne har fået besked om Ekstra Bladets henvendelse, men at lægerne kun vil vende tilbage, hvis de finder det relevant.